Parlamentul de la Chișinău a aprobat joi, 30 mai, o Declarație cu privire la condamnarea politicii de genocid a Rusiei împotriva Ucrainei, realizată prin strămutarea forțată și deportarea copiilor ucraineni pe teritoriile temporar ocupate ale Ucrainei și pe teritoriul Federației Ruse.
Documentul condamnă războiul de agresiune al Rusiei împotriva Ucrainei, soldat cu multiple jertfe în rândul populației civile, cu milioane de persoane intern strămutate și refugiați.
Doina Gherman, vicepreședinte Parlamentului de la Chișinău, a declarat în acest context că, potrivit datelor autorităților din Ucraina, 537 de copii ucraineni au fost uciși de la începutul războiului declanșat de Rusia în statul vecin, alți 1 275 au fost răniți, 2 076 de micuți sunt dați dispăruți, 19 546 au fost răpiți de statul agresor, iar 260 de mii sunt în prezent strămutați forțat.
Declarația reconfirmă angajamentul Republicii Moldova de a continua politicile de asigurare a accesului copiilor refugiați din Ucraina la studiile în limba maternă, la spațiul cultural ucrainean, precum și eforturile de păstrare a identității lor naționale și a relațiilor spirituale cu Ucraina.
De asemenea, prin această declarație se reconfirmă disponibilitatea autorităților Republicii Moldova de a acorda în continuare asistență umanitară refugiaților din Ucraina și se face un apel la cumularea eforturilor lumii democratice, ale organizațiilor umanitare internaționale pentru identificarea, localizarea și repatrierea în Ucraina a copiilor strămutați forțat și deportați.
Menționăm că Republica Moldova s-a alăturat astfel altor parlamente care au adoptat declarații similare precum Parlamentul European, Adunarea Parlamentară a Consiliului Europei, Cehia, Slovacia, Estonia, Lituania, Letonia, Polonia, Franța, Islanda, SUA și Canada.